VENDIM
Nr. 12, datë 15.1.2026

PËR DISA NDRYSHIME NË VENDIMIN NR. 1039, DATË 4.12.2013, TË KËSHILLIT TË MINISTRAVE, “PËR FUNKSIONIMIN E KËSHILLIT KOMBËTAR TË PUNËS DHE PËR CAKTIMIN E PËRFAQËSUESVE TË KËSHILLIT TË MINISTRAVE NË KËTË KËSHILL”, TË NDRYSHUAR

Në mbështetje të nenit 100 të Kushtetutës dhe të nenit 200, të ligjit nr. 7961, datë 12.7.1995, “Kodi i Punës i Republikës së Shqipërisë”, të ndryshuar, me propozimin e ministrit të Ekonomisë dhe Inovacionit, Këshilli i Ministrave

VENDOSI:

I. Në vendimin nr. 1039, datë 4.12.2013, të Këshillit të Ministrave, “Për funksionimin e Këshillit Kombëtar të Punës dhe për caktimin e përfaqësuesve të Këshillit të Ministrave në këtë këshill”, të ndryshuar, bëhen këto ndryshime:
1. Pika 4 ndryshohet, si më poshtë vijon:
 “4. KKP-ja kryesohet nga ministri përgjegjës për çështjet e punës dhe ka në përbërje, si përfaqësues të Këshillit të Ministrave, këta anëtarë: 
a) Ministrin e Financave;
b) Ministrin e Drejtësisë;
c) Ministrin e Shëndetësisë dhe Mirëqenies Sociale; 
ç) Ministrin e Arsimit; 
d) Ministrin e Turizmit, Kulturës dhe Sportit;
dh) Ministrin e Infrastrukturës dhe Energjisë; 
Përfaqësues kandidatë të KKP-së, në mungesë të përfaqësuesve, anëtarë të Këshillit të Ministrave, janë zëvendësministrat përkatës.”.
2. Në pikën 9 bëhen ndryshimet e mëposhtme:
a) Në shkronjën “b” bëhen këto ndryshime:
i. Fjalia hyrëse ndryshohet, si më poshtë vijon: 
“Komisioni i punësimit, arsimit dhe formimit profesional kryesohet nga drejtori i Drejtorisë së Politikave të Punësimit dhe Migratore në Ministrinë e Ekonomisë dhe Inovacionit dhe ka në përbërje anëtarë, përfaqësues nga:”.
ii. Nënndarja “i” ndryshohet, si më poshtë vijon: 
“i. Ministria e Ekonomisë dhe Inovacionit, përgjegjësi i sektorit të PAP-së;”.
b) Në shkronjën “c” bëhen këto ndryshime:
i. Fjalia hyrëse ndryshohet, si më poshtë vijon: 
 “Komisioni i pagave, pensioneve dhe përkrahjes sociale kryesohet nga drejtori i Drejtorisë së Politikave të Sigurimeve Shoqërore në Ministrinë e Ekonomisë dhe Inovacionit dhe ka në përbërje anëtarë, përfaqësues nga:”.
ii. Nënndarja “i” ndryshohet, si më poshtë vijon: 
 “i. Ministria e Shëndetësisë dhe Mirëqenies Sociale, përgjegjësi i sektorit që mbulon çështjet për mbrojtjen sociale.”.
c) Në shkronjën “ç” bëhen këto ndryshime:
i. Fjalia hyrëse ndryshohet, si më poshtë vijon: 
“Komisioni i kushteve të punës, shëndetit dhe sigurimit në punë kryesohet nga drejtori i Drejtorisë së Marrëdhënieve të Punës, Sigurisë dhe Shëndetit në Ministrinë e Ekonomisë dhe Inovacionit dhe ka në përbërje anëtarë, përfaqësues nga:”.
ii. Nënndarja “i” ndryshohet, si më poshtë vijon:

 “i. Ministria e Shëndetësisë dhe Mirëqenies Sociale, përgjegjësi i sektorit që mbulon çështjet e shëndetit dhe sigurisë në punë.”.
ç) Në shkronjën “d” bëhen këto ndryshime:
i. Fjalia hyrëse ndryshohet, si më poshtë vijon: 
“Komisioni i ekonomisë dhe i financës kryesohet nga drejtori i Drejtorisë së Buxhetit dhe Menaxhimit Financiar në Ministrinë e Ekonomisë dhe Inovacionit dhe ka në përbërje anëtarë, përfaqësues nga:”.
ii. Nënndarja “i” ndryshohet, si më poshtë vijon:
“i. Ministria e Ekonomisë dhe Inovacionit, përgjegjës i sektorit, Drejtoria e Buxhetit dhe Menaxhimit Financiar;”.
d) Në shkronjën “dh” bëhen këto ndryshime:
i. Fjalia hyrëse ndryshohet, si më poshtë vijon: 
“Komisioni i shanseve të barabarta, aftësive të kufizuara dhe rinisë kryesohet nga drejtori i Drejtorisë së Politikave të Aftësimit Profesional dhe Inspektimit të AFP-së në Ministrinë e Ekonomisë dhe Inovacionit dhe ka në përbërje anëtarë, përfaqësues nga:”.
ii. Nënndarja “i” ndryshohet, si më poshtë vijon:
“i. Ministria e Shëndetësisë dhe Mirëqenies Sociale, përgjegjës i sektorit që mbulon çështjet për shanset e barabarta dhe aftësitë e kufizuara;”.
3. Kudo në përmbajtjen e vendimit emërtimi “Ministria e Financave dhe Ekonomisë” zëvendësohet me “Ministria e Ekonomisë dhe Inovacionit”.
II. Ngarkohet Ministria e Ekonomisë dhe Inovacionit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

